Mäkelä, 32, siirtyy IFK-paitaan Vaasan Palloseurasta, jossa hän teki viime kaudella 30 liigaottelussa 16 maalia. Mäkelä on edustanut Veikkausliigassa aikaisemmin VPS:n lisäksi HJK:ta, IFK Mariehamnia ja SJK:ta. Yhteensä hän on pelannut Veikkausliigassa 199 ottelua ja tehnyt niissä kunnioitettavat 90 maalia.

– Juho on Veikkausliigan paras boxipelaaja ja kiistattoman hyvä maalintekijä. Hän tuo meidän hyökkäyspeliimme fyysisyyttä, jota viime vuonna jäimme ajoittain kaipaamaan. Tärkeä palanen meille kokonaisuudessaan, HIFK:n päävalmentaja Jani Honkavaara sanoo.

– Näin tämän itselleni parhaana vaihtoehtona jatkaa uraani. En ainoastaan seuran upeiden kannattajien takia, vaan koko joukkueen ympärillä vallitsevasta positiivisesta ilmapiiristä johtuen. Seurassa tehdään upeaa työtä, ja on hienoa päästä olemaan osa seuraa, jonka tulevaisuutta tarkastellessa voi olla vain taivas rajana. Tärkein ja ratkaisevin tekijä oli kuitenkin se, että Honsu todella halusi minut tänne pelaamaan, Mäkelä kertoo.

Mäkelä aloittaa edustusjoukkueen mukana harjoittelun jo tänään. Kolme kertaa 16 maaliin Veikkausliigassa yltänyt hyökkääjä ei halua turhaan asettaa aikaisempien vuosien tapaan minkäänlaisia henkilökohtaisia tavoitteita. Tavoitteena on saavuttaa IFK-paidassa jotain suurta.

– Olen vaikuttunut HIFK:n ensimmäisestä kaudesta liigassa, sillä se tuli Suomen korkeimmalle sarjatasolle ryminällä. En malta odottaa sitä hetkeä, kun pääsen pelaamaan Klackenin edessä "röda" pelipaita päällä. Tässä koko meiningissä on aivan älytön potentiaali. Kaiken kaikkiaan luvassa on varmasti upea futiskausi ja Helsingissä tullaan näkemään kesän aikana hienoja otteluita. Lähdemme voittamaan niistä jokaista, Mäkelä lupaa.